EFTA-dómstóllinn hefur komist að þeirri niðurstöðu að ákvæði 5. og 7. gr. laga um réttindi og skyldur erlendra fyrirtækja sem senda starfsmenn tímabundið til Íslands og starfskjör starfsmanna þeirra , nr. 45 / 2007 , brjóti gegn ákvæði EES-samningsins um frjálsa för og tilskipun Evrópusambandsins um lágmarksvernd þessara starfsmanna . Eftirlitsstofnun EFTA stefndi íslenska ríkinu 19. ágúst á síðastliðnu ári vegna þessa máls og var dómur kveðinn upp hjá EFTA-dómstólnum í dag . Óheimilt að kveða á um aukinn rétt starfsmanna Með setningu laga nr. 45 / 2007 var í 5. og 7. gr. kveðið á um réttindi útsendra starfsmanna til launa í veikindum og um slysatryggingu þeirra við störf hér á landi . Þetta taldi Eftirlitsstofnun EFTA brjóta í bága við ákvæði samnings Evrópska efnahagssvæðisins um frjálsa för og tilskipun Evrópusambandsins um lágmarksvernd útsendra starfsmanna . Var það álit stofnunarinnar að ekki mætti kveða á um réttindi útsendra starfsmanna umfram þá skyldubundnu lágmarksvernd sem kveðið er á um í tilskipun Evrópusambandsins frá árinu 1996 ( 96 / 71 / EB ) . Eins taldi stofnunin að ákvæði 5. og 7. gr. laganna væru íþyngjandi fyrir erlend fyrirtæki sem senda starfsmenn til starfa hér á landi og brytu þannig gegn ákvæði samnings Evrópska efnahagssvæðisins um frjálsa för . Guðbjartur Hannesson velferðarráðherra segir dóminn valda vonbrigðum . Ákvæðum laganna um veikindarétt og slysatryggingu hafi verið ætlað að tryggja öllum erlendum starfsmönnum á vegum erlendra fyrirtækja hér á landi sama rétt og starfsfólki á íslenskum vinnumarkaði hvað þetta varðar : „ Þetta þýðir að starfsmenn frá löndum þar sem réttindi launafólks eru minni en hér á landi njóta aðeins lágmarksverndarinnar sem tryggð er í tilskipun Evrópusambandsins . “ Guðbjartur segir að niðurstaða dómsins sé skýr og að óbreyttu sé því ekki um annað að ræða en að endurskoða ákvæði 5. og 7. gr. laganna í samræmi við hana . Aftur á móti standi nú yfir endurskoðun á tilskipun Evrópusambandsins hvað þetta varðar sem náið verði fylgst með af hálfu íslenskra stjórnvalda í samvinnu við aðila vinnumarkaðarins . Guðbjartur hyggst einnig taka málið upp á vettvangi norrænna vinnumálaráðherra og ráðherra annarra Evrópuríkja .